Babelscape/SREDFM huggingface dataset:
Άραβες Χριστιανοί

Οι Άραβες Χριστιανοί ( "al-Masīḥiyyūn al-ʿArab") είναι Άραβες χριστιανικής πίστης. 

Μερικοί κατάγονται από αρχαίες αραβικές χριστιανικές φυλές, που δεν μεταστράφηκαν στο Ισλάμ, όπως οι Σαβαίοι της Υεμένης (δηλαδή Γασσανίδες, Μπανού Τζουντάμ) και οι Ναβαταίοι, που εγκαταστάθηκαν στην Υπεριορδανία και τη Συρία, και άλλους, που κατάγονται από εξαραβισμένους χριστιανούς, όπως οι Μελχίτες και οι Έλληνες Χριστιανοί της Αντιόχειας. 

Οι Άραβες Χριστιανοί υπολογίζονται σε 520.000-1.650.000 εντός της Συρίας, 1.050.000-1.650.000 (συμπεριλαμβανομένων των Μαρωνιτών) στο Λίβανο, 221.000 στην Ιορδανία, 8–9.000.000 (συμπεριλαμβανομένων των Κοπτών) στην Αίγυπτο, 134.130 στο Ισραήλ και 50.000 στην Παλαιστίνη. Υπάρχουν επίσης σημαντικές κοινότητες στο Ιράκ και την Τουρκία.

Οι μετανάστες από αραβικές και εξαραβισμένες χριστιανικές κοινότητες αποτελούν ένα σημαντικό ποσοστό της μεσανατολίτικης διασποράς, με σημαντικές συγκεντρώσεις πληθυσμού σε ολόκληρη την Αμερική, κυρίως στην Αργεντινή, τη Βραζιλία, τη Χιλή, το Μεξικό, τη Βενεζουέλα, την Κολομβία και τις ΗΠΑ, ωστόσο αυτοί οι μετανάστες στην αμερικανική ήπειρο, ειδικά από το πρώτο κύμα της μετανάστευσης, δεν έχουν μεταλαμπαδεύσει την αραβική γλώσσα ούτε την αραβική ταυτότητα στους απογόνους τους. 

Οι πρώτες αραβικές φυλές, που υιοθέτησαν τον Χριστιανισμό, ήταν πιθανότατα οι Ναβαταίοι και οι Γασσανίδες. Κατά τη διάρκεια του πέμπτου και του έκτου αιώνα, οι Γασσανίδες, οι οποίοι αρχικά υιοθέτησαν το μονοφυσιτισμό, σχημάτισαν μία από τις πιο ισχυρές συνομοσπονδίες, που ήταν σύμμαχες με το χριστιανικό Βυζάντιο, αποτελώντας ένα προστατευτικό τείχος ενάντια στις ειδωλολατρικές φυλές της Αραβίας. Ο τελευταίος βασιλιάς των Λαχμιδών, ο αλ Νουμάν Γ' ιμπν αλ Μουντίρ, εξαρτημένος της αυτοκρατορίας των Σασσανιδών στα τέλη του έκτου αιώνα, επίσης μεταστράφηκε στο χριστιανισμό, συγκεκριμένα στον Νεστοριανισμό.

Οι Άραβες Χριστιανοί έπαιξαν σημαντικούς ρόλους στο κίνημα της Νάχντα στη σύγχρονη εποχή και, επειδή οι Άραβες Χριστιανοί σχημάτιζαν την μορφωμένη ανώτερη τάξη και την αστική τάξη, είχαν σημαντικό αντίκτυπο στην πολιτική, στις επιχειρήσεις και τον πολιτισμό του Αραβικού Κόσμου. Σήμερα, οι Άραβες Χριστιανοί εξακολουθούν να διαδραματίζουν σημαντικό ρόλο στον αραβικό κόσμο και οι Χριστιανοί είναι σχετικά πλούσιοι, μορφωμένοι και πολιτικά μετριοπαθείς. 

Οι Άραβες Χριστιανοί δεν είναι η μόνη χριστιανική ομάδα στη Μέση Ανατολή, με σημαντικές "μη αραβικές" αυτόχθονες χριστιανικές κοινότητες Ασσυρίων, Αρμενίων και άλλων. Αν και μερικές φορές ταξινομούνται ως "Άραβες Χριστιανοί", οι μεγαλύτερες χριστιανικές ομάδες της Μέσης Ανατολής των Μαρωνιτών και των Κοπτών ισχυρίζονται συχνά "μη αραβική" εθνικότητα: ένα σημαντικό ποσοστό των Μαρωνιτών ισχυρίζονται ότι κατάγονται από τους αρχαίους Φοίνικες, ενώ ένα σημαντικό ποσοστό των Κοπτών αποφεύγει επίσης αραβική ταυτότητα, προτιμώντας αρχαίο αιγυπτιακή.
Ανατολικός κόσμος

Ο Ανατολικός κόσμος σε έναν χάρτη του 1796, ο οποίος περιλάμβανε τις ηπείρους της Ασίας και της [[Αυστραλία (ήπειρος)|Αυστραλίας]] (τότε γνωστή ως [[Νέα Ολλανδία (Αυστραλία)|Νέα Ολλανδία]]).
Ο Ανατολικός κόσμος, επίσης γνωστός ως Ανατολή, είναι ένας γενικός όρος για διάφορους πολιτισμούς ή κοινωνικές δομές, έθνη και φιλοσοφικά συστήματα, που ποικίλλουν ανάλογα με το πλαίσιο. Συχνά περιλαμβάνει τουλάχιστον μέρος της Ασίας ή, γεωγραφικά, τις χώρες και τους πολιτισμούς ανατολικά της Ευρώπης, την περιοχή της Μεσογείου και τον Αραβικό κόσμο, ειδικά σε ιστορικά (προ-μοντέρνα) πλαίσια, και στη σύγχρονη εποχή στο πλαίσιο του Οριενταλισμού. Συχνά θεωρείται ως ομόλογο του Δυτικού κόσμου και συσχετίζεται έντονα με το νότιο μισό της διαίρεσης Βορά-Νότου στον Κόσμο.

Οι διάφορες περιοχές που περιλαμβάνονται στον όρο ποικίλλουν, είναι δύσκολο να γενικευτούν και δεν έχουν μια κοινή κληρονομιά, όπως ισχύει συχνά για τον δυτικό κόσμο. Παρόλο που τα διάφορα μέρη του Ανατολικού κόσμου μοιράζονται πολλά κοινά θέματα, κυρίως στο Παγκόσμιο Νότο, δεν έχουν ιστορικά οριστεί ως σύνολο.

Ο όρος είχε αρχικά μια κυριολεκτική γεωγραφική έννοια, που αναφέρεται στο ανατολικό τμήμα του Παλαιού Κόσμου, σε αντίθεση με τους πολιτισμούς της Ασίας με εκείνους της Ευρώπης (ή του Δυτικού κόσμου). Παραδοσιακά, αυτό περιλαμβάνει όλη την Ανατολική και Νοτιοανατολική Ασία, τη Μέση Ανατολή, την Κεντρική Ασία και τη Νότια Ασία (Αφγανιστάν και Ινδική υποήπειρος).

Εννοιολογικά, το όριο μεταξύ Ανατολής και Δύσης είναι πολιτιστικό, παρά γεωγραφικό, με αποτέλεσμα η Αυστραλία να ομαδοποιείται συνήθως στη Δύση, ενώ τα κράτη της Κεντρικής Ασίας της πρώην Σοβιετικής Ένωσης, ακόμη και με σημαντική δυτική επιρροή, ομαδοποιούνται στην Ανατολή. Εκτός από την Ασία και ορισμένα μέρη της Αφρικής, η Ευρώπη έχει απορροφήσει με επιτυχία σχεδόν όλες τις κοινωνίες της Ωκεανίας και της Αμερικής στον δυτικό κόσμο. Οι Τουρκία, Φιλιππίνες και Ισραήλ, οι οποίες βρίσκονται γεωγραφικά στον Ανατολικό κόσμο, θεωρούνται τουλάχιστον μερικώς δυτικοποιημένες λόγω της πολιτιστικής επιρροής της Ευρώπης.

Σε κάποιες περιπτώσεις, ο ορισμός μπορεί σπάνια να χρησιμοποιηθεί για να αναφερθεί στα πρώην Ανατολικά Μπλοκ και τις χώρες του Τρίτου Κόσμου του Κινήματος των Αδεσμεύτων.
Πρόσπερο Κολόννα

Ο Πρόσπερο Κολόννα (Prospero Colonna) (1452–1523), ήταν στρατιωτικός, στην υπηρεσία των παπικών κρατών της Αγίας Ρωμαϊκής Αυτοκρατορίας και του Βασιλείου της Ισπανίας κατά τους Ιταλικούς πολέμους.
Ινδολογία

Η Ινδολογία ή οι ινδικές σπουδές είναι η ακαδημαϊκή μελέτη της ιστορίας και των πολιτισμών, των γλωσσών και της λογοτεχνίας της Ινδίας και ως εκ τούτου είναι ένα υποσύνολο των ασιατικών σπουδών.

Ο όρος "Ινδολογία" (στα γερμανικά, "Indologie") συνδέεται συχνά με τη γερμανική υποτροφία και χρησιμοποιείται πιο συχνά σε τίτλους τμημάτων στα πανεπιστήμια της Γερμανίας και της ηπειρωτικής Ευρώπης από ότι στην αγγλόφωνη ακαδημία. Στις Κάτω Χώρες, ο όρος "Indologie" χρησιμοποιήθηκε για να ορίσει τη μελέτη της ιστορίας και του πολιτισμού της Ινδίας για την προετοιμασία της αποικιακής υπηρεσίας στις Ανατολικές Ινδίες.

Συγκεκριμένα, η Ινδολογία περιλαμβάνει τη μελέτη της σανσκριτικής λογοτεχνίας και του Ινδουισμού μαζί με τις άλλες ινδικές θρησκείες, τον Τζαϊνισμό, το Βουδισμό, το Σιχισμό και τη λογοτεχνία του Πάλι. Η Δραβιδολογία είναι ο ξεχωριστός κλάδος αφιερωμένος στις Δραβιδικές γλώσσες της Νότιας Ινδίας. Τα ινδουιστικά κείμενα σε δραβιδικές γλώσσες θεωρούνται κλάδοι στην Ινδολογία.

Μερικοί μελετητές διακρίνουν την "Κλασική Ινδολογία" από τη "Σύγχρονη Ινδολογία", όπου η πρώτη επικεντρώνεται περισσότερο στα Σανσκριτικά και άλλες αρχαίες γλωσσικές πηγές και η δεύτερη στη σύγχρονη Ινδία, την πολιτική και την κοινωνιολογία της .
Ριγκβέντα

Η Ριγκβέντα ή Ριγκβέδα (ή και Ργκβέντα, από τα σανσκριτικά Ργκ "έπαινος" και βέντα "γνώση") είναι μια αρχαία ινδική συλλογή Βεδικών σανσκριτικών ύμνων. Είναι ένα από τα τέσσερα ιερά κανονικά κείμενα (utiruti) του Ινδουισμού που είναι γνωστά ως Βέδες.

Η Ριγκβέντα είναι το παλαιότερο γνωστό Βεδικό σανσκριτικό κείμενο. Τα πρώτα στρώματά του είναι από τα παλαιότερα υπάρχοντα κείμενα σε οποιαδήποτε ινδοευρωπαϊκή γλώσσα και τα κείμενα της Ριγκβέντα έχουν μεταδοθεί προφορικά από τη 2η χιλιετία π.Χ. Τα φιλολογικά και γλωσσικά στοιχεία δείχνουν ότι το μεγαλύτερο μέρος του βιβλίου συνίστατο στη βορειοδυτική περιοχή της Ινδικής υποηπείρου, πιθανότατα μεταξύ του 1500 και 1200 π.Χ., αν και δόθηκε μια ευρύτερη προσέγγιση της χρονολόγισής του το 1700–1100 π.Χ..
Ερνέστο Σεντίγιο

Ο Ερνέστο Σεντίγιο ("Ernesto Zedillo Ponce de León", , γενν. 27 Δεκεμβρίου 1951) είναι μεξικανός οικονομολόγος και πολιτικός. Διετέλεσε Πρόεδρος του Μεξικού από την 1η Δεκεμβρίου 1994 έως τις 30 Νοεμβρίου 2000, ως ο τελευταίος από μια αδιάκοπη 71ετή σειρά Προέδρων προερχόμενων από το Θεσμικό Επαναστατικό Κόμμα (PRI).

Κατά τη διάρκεια της προεδρίας του αντιμετώπισε μία από τις χειρότερες οικονομικές κρίσεις στην ιστορία του Μεξικού, η οποία ξεκίνησε λίγες μόνο εβδομάδες μετά την ανάληψη της εξουσίας . Αντιπαρατέθηκε στον προκάτοχό του Κάρλος Σαλίνας δε Γορτάρι, επιρρίπτοντας στις πολιτικές του την ευθύνη για την κρίση (αν και ο ίδιος ο Σεντίγιο δεν παρεξέκλινε από νεοφιλελεύθερες πολιτικές των δύο προκατόχων του ) και επέβλεψε τη σύλληψη του αδελφού του Ραούλ Σαλίνας δε Γορτάρι. Η θητεία του χαρακτηρίστηκε επίσης, μεταξύ άλλων, από νέες συγκρούσεις με το Στρατό των Ζαπατίστα και τον Λαϊκό Επαναστατικό Στρατό, την αμφιλεγόμενη εφαρμογή του Fobaproa για τη διάσωση του εθνικού τραπεζικού συστήματος, μια πολιτική μεταρρύθμιση που επέτρεψε στους κατοίκους της Πόλης του Μεξικού να εκλέξουν δικό τους δήμαρχο και τις σφαγές Άγουας Μπλάνκας και Ακτεάλ που διαπράχθηκαν από κρατικές δυνάμεις .

Αν και οι πολιτικές του Σεντίγιο επέτρεψαν στο Μεξικό να βγει από την οικονομική κρίση και να επιστρέψει στην ανάπτυξη, η λαϊκή δυσαρέσκεια για τις επτά δεκαετίες κυβέρνησης από το PRI οδήγησε το κόμμα στην ήττα, για πρώτη φορά, στις βουλευτικές εκλογές του 1997 και κατόπιν στις προεδρικές εκλογές του 2000, στις οποίες ο υποψήφιος της δεξιάς αντιπολίτευσης του Εθνικού Κόμματος Δράσης Βισέντε Φοξ κέρδισε την Προεδρία της Δημοκρατίας, τερματίζοντας 71 χρόνια αδιάκοπης κυβέρνησης του κόμματος PRI. Η αποδοχή της ήττας του PRI από τον Σεντίγιο και η ειρηνική παράδοση εξουσίας στον διάδοχό του βελτίωσε την εικόνα του κατά τους τελευταίους μήνες της θητείας του και έτσι αποχώρησε από το αξίωμα με λαϊκή αποδοχή της τάξης του 60%.

Από το τέλος της θητείας του ως προέδρου το 2000, ο Σεντίγιο υπήρξε ηγετική φωνή σε θέματα σχετικά με την παγκοσμιοποίηση, ειδικά για τον αντίκτυπό της στις σχέσεις μεταξύ ανεπτυγμένων και αναπτυσσόμενων χωρών.

Σήμερα είναι Διευθυντής του Κέντρου Μελέτης της Παγκοσμιοποίησης στο Πανεπιστήμιο Γέιλ και μέλος του διοικητικού συμβουλίου του Διαμερικανικού Διαλόγου και του Citigroup.
Φοίνιξ Φιλμ

Η Φοίνιξ Φιλμ ήταν μια ελληνική εταιρεία κινηματογραφικών παραγωγών που ιδρύθηκε στην Αθήνα το 1961 από τον σκηνοθέτη Κώστα Ανδρίτσο και τον Κώστα Τζορμπατζίδη. Η εταιρεία παρήγαγε συνολικά 12 ταινίες μέχρι το 1966 εκ των οποίων 8 από αυτές τις σκηνοθέτησε ο Ανδρίτσος, ενώ τις 3 τελευταίες ταινίες της 1966 η Φοίνιξ Φιλμ τις συμπαρήγαγε με την Ιωαννίδης Φιλμ. Η ταινία «Το κάθαρμα» (1963) υπήρξε η πιο εμπορική επιτυχία της Φοίνιξ Φιλμ η οποία έκοψε συνολικά 364.009 εισητήρια.
Τζαλ Φιλμ

Η Τζαλ Φιλμ ήταν μια ελληνική εταιρεία κινηματογραφικών παραγωγών που ιδρύθηκε στην Αθήνα το 1949 από τον σκηνοθέτη Τζανή Αλιφέρη. Η εταιρεία παρήγαγε συνολικά 16 ταινίες μέχρι το 1963 εκ των οποίων 11 από αυτές τις σκηνοθέτησε ο Τζανής Αλιφέρης. Η ταινία «Ο τρελλάρας» (1963) υπήρξε η πιο εμπορική επιτυχία της Τζαλ Φιλμ η οποία έκοψε συνολικά 212.009 εισητήρια.
Κουρτ Λούντκβιστ

Ο Κουρτ Λούντκβιστ (Λαντσκρούνα, 20 Νοεμβρίου 1914 – 26 Μαρτίου 1976) ήταν Σουηδός αθλητής του άλματος εις ύψος.

Γεννήθηκε το 1914 στη Λαντσκρούνα και ήταν αθλητής της Ρέντμπεργκσλιντς ΙΚ. Στο Σουηδικό πρωτάθλημα στίβου κατέκτησε το χρυσό μετάλλιο πέντε φορές (1933, 1935, 1936, 1937, 1938) και το χάλκινο μετάλλιο τρεις φορές (1939, 1941, 1942). Στις 28 Αυγούστου του 1937 (στο Σουηδικό πρωτάθλημα στίβου στο Γκέτεμποργκ), πέτυχε νέο σουηδικό ρεκόρ με άλμα 1,98 μ., το οποίο διατηρούσε από το 1925 (1,95 μ.) ο Καρλ Έστερμπεργκ.

Με την εθνική ομάδα στίβου της Σουηδίας συμμετείχε στο Ευρωπαϊκό πρωτάθλημα του Παρισιού το 1938 όπου κατέκτησε το χρυσό μετάλλιο στο άλμα εις ύψος (1,97 μ.). Ο Λούντκβιστ ήταν επίσης ο πρώτος Σουηδός Ευρωπαίος πρωταθλητής στα αγωνίσματα αλμάτων και ο δεύτερος Σουηδός Ευρωπαίος πρωταθλητής στα αγωνίσματα αλμάτων και ρίψεων μετά τον Χάραλντ Άντερσον.

Το 1939 στους Διεθνείς αγώνες στίβου Φινλανδίας-Σουηδίας στη Στοκχόλμη κατέκτησε την 3η θέση στο άλμα εις ύψος (1,93 μ.). 

Για τα επιτεύγματά του, του δόθηκε το τιμητικό βραβείο Stora Grabbars och Tjejers Märke για τον κλασικό αθλητισμό το 1936 (ο 87ος αποδέκτης του βραβείου). Μετά τον Β΄ Παγκόσμιο Πόλεμο, ο Λούντκβιστ δεν αγωνίστηκε σε μεγάλες διεθνείς διοργανώσεις. Πέθανε στις 26 Μαρτίου 1976 σε ηλικία 61 ετών.
Νόβακ Φιλμ

Η Νόβακ Φιλμ ήταν μια ελληνική εταιρεία κινηματογραφικών παραγωγών που ιδρύθηκε στην Αθήνα το 1938 από τους Ιάσωνα και Μαυρίκιο Νόβακ. 
Η εταιρεία παρήγαγε συνολικά 15 ταινίες μέχρι το 1963 Η Νόβακ Φιλμ συνεργάστηκε με γνωστούς σκηνοθέτες της εποχής μεταξύ των οποίων είναι ο Γιώργος Τζαβέλλας, η Μαρία Πλυτά, ο Φίλιππος Φυλακτός, ο Νέστορας Μάτσας, ο Γρηγόρης Γρηγορίου και ο Ορέστης Λάσκος. Η ταινία «Το μεροκάματο του πόνου» (1963) σε σκηνοθεσία του Νέστορα Μάτσα υπήρξε η πιο εμπορική επιτυχία της Νόβακ Φιλμ η οποία έκοψε συνολικά 197.223 εισητήρια.
Κικουνάε Ικέντα

Ο Κικουνάε Ικέντα (ιαπωνικά: 池田 菊苗, "Ikeda Kikunae") (8 Οκτωβρίου 1864 – 3 Μαΐου 1936) ήταν Ιάπωνας χημικός και καθηγητής του Αυτοκρατορικού Πανεπιστημίου του Τόκιο, ο οποίος ανακάλυψε τη χημική βάση μίας γεύσης την οποία ονόμασε ουμάμι. Είναι μία από τις πέντε βασικές γεύσεις μαζί με την γλυκή, την πικρή, την ξινή και την αλμυρή.

Το 1907 στο Αυτοκρατορικό Πανεπιστήμιο του Τόκιο στην Ιαπωνία, ο καθηγητής Ικέντα έτρωγε δείπνο με την οικογένειά του όταν ξαφνικά σταμάτησε. Εκείνη την ημέρα ο ζωμός ντάσι στη σούπα του ήταν πιο νόστιμος από το κανονικό. Αφού την ανάδευσε μερικές φορές συνειδητοποίησε ότι η διαφορά ήταν η γεύση ουμάμι από την προσθήκη του κόνμπου, ενός είδους καφέ μακριών φυκιών και νιφάδων ψαριών γνωστών ως κατσουομπούσι. Κατάλαβε ότι το κόνμπου ήταν το μυστικό αυτής της γεύσης, και από εκείνη την ημέρα μελετούσε τη χημική σύνθεση του φυκιού. Κάποιοι σημείωσαν ότι η γεύση του ουμάμι είναι παρόμοια με τη γεύση της υψηλής κουζίνας που δημιούργησε ο Γάλλος σεφ Ογκούστ Εσκοφιέ.

Μέχρι το 1908, είχε απομονώσει τους καφέ κρυστάλλους γλουταμινικού οξέος (γλουταμινικό) που μεταδίδουν τη χαρακτηριστική γεύση. Το χημικό γλουταμινικό νάτριο (MSG) είναι η χημική βάση για τη γεύση ουμάμι. Επέλεξε να το ονομάσει "Ajinomoto" (味の素, «ουσία της γεύσης»). Μέχρι το 1909 είχε αναπτύξει μια διαδικασία μαζικής παραγωγής γλουταμινικού νατρίου. Ήταν σε θέση να εξαγάγει το γλουταμινικό νάτριο από σιτάρι και απολιπανθείσα σόγια και κατοχύρωσε τη διαδικασία για την παρασκευή του. Σήμερα, το γλουταμινικό νάτριο παράγεται μαζικά από ζυμωμένο άμυλο αραβοσίτου, ζαχαροκάλαμου ή τεύτλου. Η Ajinomoto Co., Inc. απασχολεί σήμερα περισσότερους από 32.000 ανθρώπους. Με αυτήν τη μέθοδο η παγκόσμια παραγωγή γλουταμινικού νατρίου αυξήθηκε ραγδαία. Το γλουταμινικό νάτριο κατατάσσεται σήμερα ως ένας από τους κορυφαίους ενισχυτές γεύσης μετά από το αλάτι και το πιπέρι.

Ο καθηγητής Ικέντα μελέτησε επίσης άλλα τρόφιμα για να δει αν περιέχουν ουμάμι και επιβεβαίωσε ότι το γλουταμινικό ήταν υπεύθυνο για μέρος της γεύσης του κρέατος, των φυκιών και των τοματών. Πίστευε ότι οι άνθρωποι ανέπτυξαν πιθανότατα μια γεύση για το γλουταμινικό επειδή σήμαινε την παρουσία πρωτεϊνών.
Μπενάκειο Φυτοπαθολογικό Ινστιτούτο

Το Μπενάκειο Φυτοπαθολογικό Ινστιτούτο (ΜΦΙ) είναι Νομικό Πρόσωπο Δημοσίου Δικαίου (Ν.Π.Δ.Δ.), εποπτευόμενο από το Υπουργείο Αγροτικής Ανάπτυξης & Τροφίμων. Ιδρύθηκε το 1929 με Δωρεά του Εθνικού Ευεργέτη Εμμανουήλ Μπενάκη (Ν.4160/1929, ΦΕΚ 198Α΄) με σκοπό την προστασία της φυτικής παραγωγής της χώρας. Η σύμβαση με την οποία συνεστήθη το ΜΦΙ κυρώθηκε δυνάμει του από 11.8.1930 Διατάγματος, το οποίο δημοσιεύτηκε στο ΦΕΚ 317Α΄ στις 17.9.1930. Τα εγκαίνια της λειτουργίας του έγιναν την 1η Ιουλίου 1931 από τον τότε πρωθυπουργό Ελευθέριο Βενιζέλο.

Οι πρώτοι επιστήμονες που αποτέλεσαν τον πυρήνα του Ινστιτούτου ήταν ο Καθηγητής Εντομολογίας Κωνσταντίνος Α. Ισαακίδης και ο Καθηγητής Φυτοπαθολογίας Ιωάννης Α. Σαρεγιάννης της Ανωτάτης Γεωπονικής Σχολής Αθηνών (νυν Γεωπονικό Πανεπιστήμιο Αθηνών), που διετέλεσαν και ως πρώτοι Διευθυντές του.
Διάδρομος Βαχάν

thumb|right|225px|Ο Διάδρομος Βαχάν σημειωμένος με μπλε χρώμα ως τμήμα του Αφγανιστάν
thumb|right|Μικρή προσχωσιγενής πεδιάδα στον Διάδρομο Βαχάν
Ο Διάδρομος Βαχάν (Παστού واخان دهلېز, περσ. دالان واخان) είναι μια στενή λωρίδα εδάφους του Αφγανιστάν, το ανατολικότερο μέρος της χώρας, που εκτείνεται μέχρι και την Κίνα, διαχωρίζοντας το Τατζικιστάν από το Πακιστάν και το Κασμίρ. Από απόψεως φυσικής γεωγραφίας, ο διάδρομος αυτός ταυτίζεται με μια κοιλάδα σε μεγάλο υψόμετρο, που χωρίζει τα βουνά του Παμίρ στα βόρεια από την οροσειρά Καρακορούμ στα νότια. Το μήκος του φθάνει τα 350 χιλιόμετρα, ενώ το πλάτος του κυμαίνεται μεταξύ 13 και 65 χιλιομέτρων. Από αυτή την κοιλάδα πηγάζουν οι ποταμοί Παντζ (ποταμός) και Παμίρ, που σχηματίζουν τον Αμού Ντάρια. Η κοιλάδα χρησίμευσε ως εμπορική οδός προς και από την Ανατολική, τη Νότια και την Κεντρική Ασία από την αρχαιότητα.

Ο Διάδρομος Βαχάν δημιουργήθηκε από μια συμφωνία του 1893 ανάμεσα στη Βρετανική Αυτοκρατορία και το Αφγανιστάν, την ίδια που δημιούργησε τη Γραμμή Ντυράν των συνόρων Αφγανιστάν-Πακιστάν. Αυτή η λωρίδα γης είχε σκοπό να δρα ως ουδέτερη ζώνη ανάμεσα στη Ρωσική Αυτοκρατορία (το Ρωσικό Τουρκεστάν, σημερινό Τατζικιστάν) και τη Βρετανική. Από τότε μέχρι σήμερα, το ανατολικό άκρο συνορεύει με την περιοχή Σιντζιάνγκ της Κίνας. Το ακριβές σινο-αφγανικό σύνορο οριοθετήθηκε με μια μυστική συνθήκη, που υπογράφηκε τον Νοέμβριο του 1963.

Το 2010 στον Διάδρομο Βαχάν ζούσαν 12 χιλιάδες κάτοικοι. Το βόρειο μέρος του, κατοικούμενο από τα περσικά φύλα των Βαχί και των Παμίρι, αναφέρεται και ως «Παμίρ».
Λογοτεχνική Σχολή του Τάρνοβο

Η Λογοτεχνική Σχολή του Τάρνοβο (βουλγαρικά: "Търновска книжовна школа") των τελών του 14ου και του 15ου αιώνα ήταν μια σημαντική μεσαιωνική πολιτιστική ακαδημία της Βουλγαρίας με σημαντική συνεισφορά στη μεσαιωνική βουλγαρική λογοτεχνία, που ιδρύθηκε στην πρωτεύουσα της Βουλγαρίας Τάρνοβο. Ήταν μέρος της Σχολής Τεχνών του Τάρνοβο, χαρακτηριστικής για τον πολιτισμό της Δεύτερης Βουλγαρικής Αυτοκρατορίας.

Με την ορθογραφική μεταρρύθμιση του Αγίου Ευθυμίου του Τάρνοβο και εξέχοντες εκπροσώπους, όπως ο Γρηγόριος Τσαμπλάκος ή ο Κωνσταντίνος του Κόστενετς, η σχολή επηρέασε τη μεσαιωνική κουλτούρα της Ρωσίας, της Σερβίας, της Βλαχίας και της Μολδαβίας. Είναι, επίσης, διάσημη στη Ρωσία για την μεγάλη επιρροή τους στους Νοτιοσλάβους.

* "Старобългарска литература", БАН, София, 1971
Ραζντάν

Το Ραζντάν ή Χραζντάν (αρμενικά: "Հրազդան") είναι πόλη και αστική δημοτική κοινότητα στην Αρμενία που υπηρετεί ως το διοικητικό κέντρο της επαρχίας Κοτάικ, και βρίσκεται 45 χιλιόμετρα βορειοανατολικά της πρωτεύουσας του Ερεβάν. Κατά την απογραφή του 2011, ο πληθυσμός της πόλης είναι 41.875. Έχει χάσει ένα σημαντικό αριθμό κατοίκων από τότε που είχε γίνει η απογραφή του 1989 που είχαν αναφερθεί 59.000 άτομα.

Κατά τη διάρκεια της σοβιετικής περιόδου, το Ραζντάν ήταν ένα από τα ιδιαίτερα βιομηχανικά κέντρα της ΣΣΔ Αρμενίας.

Το αρχιερατείο της Επισκοπής του Κοτάικ της Αρμενικής Αποστολικής Εκκλησίας έχει την έδρα του στο Ραζντάν
Μπρίντει Δ΄ των Πίκτων

Ο Μπρίντει Δ΄ των Πίκτων ("Bridei IV", πέθανε το 706) βασιλιάς των Πίκτων (697 - 706) διαδέχθηκε τον Τάραν των Πίκτων μετά την εκθρόνιση του. Διάδοχος του ήταν ο αδελφός του Νέχταν μακ Ντερ-Ίλει, έχει προταθεί ότι πατέρας του ήταν ο Ντάργκαρτ μακ Φινγκουίν από την δυναστεία των Κένελ Κομγκέιλ της Νταλ Ριάτα που είχε υπό τον έλεγχο της την Κόοουαλ και το Μπιουτ. Η καταγωγή της μητέρας του Ντερ-Ίλει δεν είναι γνωστή. Ένας μεγάλος αριθμός από αδελφούς, ετεροθαλείς αδελφούς και θετούς αδελφούς του Μπρίντει αναγνωρίζονται ανάμεσα στους οποίους βρισκόταν ο Τάλοργκαν γιος του Ντρεστ, ο Κόγκους γιος του Ντάργκαρτ και ο Κένεθ γιος του Ντερ-Ίλει. Ο Μπρίντνει Δ΄ έμεινε γνωστός σαν ένας από τους σημαντικότερους βασιλείς στην Ιρλανδία και την Σκωτία, διατήρησε τους ""Νόμους της Αθωότητας"΄" που συντάχθηκαν στο Μπιρ (697). 

Σε μάχη ανάμεσα στους Πίκτες και τους Σάξονες (698) σύμφωνα με τους Ιρλανδούς ιστορικούς σκοτώθηκε ο Μπέρτραντ γιος του Μπέορχιθ. Η ήττα από την Νταλ Ριάτα (704) στο Λοχ Λόμοντ ή στο Λέβεν πιο πιθανό αναφέρεται τους Κέλτες του Αλτ Κλάτ παρά στους Πίκτες. Οι συγκρούσεις στο νησί του Σκάι που σκοτώθηκε ο Κοναίνγκ γιος του Ντάνσαντ ήταν εσωτερικές διαμάχες ανάμεσα στις φυλές της Νταλ Ριάτα. Τα "Σκωτσέζικα Χρονικά" καταγράφουν ότι ο χειμώνας του 700 ήταν τόσο βαρύς που "η θάλασσα ανάμεσα στην Ιρλανδία και την Σκωτία πάγωσε".
Ο Μπρίντει σύμφωνα με τα "Χρονικά του Ούλστερ" και τα "Χρονικά του Τίγκερναχ" πέθανε το 706, τον διαδέχθηκε ο αδελφός του Νέχταν.
Φραγκίσκος Σκάρινα

Ο Φραγκίσκος Σκάρινα ή Σκόρινα (λευκορωσικά: "Францыск" και "Францішак Скарына", πολωνικά: "Franciszek Skaryna", περ. 1490 - προ του 1552) ήταν Λευκορώσος λόγιος, τυπογράφος και ουμανιστής που άκμασε κατά τον 16ο αιώνα. Θεωρείται ο πρώτος χρονικά τυπογράφος του Μεγάλου Δουκάτου της Λιθουανίας.
Γεωδυναμικό Ινστιτούτο

Το Γεωδυναμικό Ινστιτούτο είναι ερευνητικό κέντρο που μελετάει (μεταξύ άλλων) τη σεισμική δραστηριότητα στην Ελλάδα και ιδρύθηκε το 1893. Αποτελεί τμήμα του Εθνικού Αστεροσκοπείου Αθηνών και διευθυντής του είναι ο Άκης Τσελέντης (τον Ιανουάριο 2018). Το Γεωδυναμικό Ινστιτούτο έχει εγκαταστήσει σταθμούς σεισμογράφων σε όλη την Ελλάδα, από τη Κέρκυρα μέχρι το Καστελόριζο και από τη Κρήτη μέχρι τη Μακεδονία. Κάθε εικοσιτετράωρο που περνάει οι σεισμογράφοι αυτοί καταγράφουν δεκάδες μικροσεισμούς (ή και μεγαλύτερους) στον ελλαδικό χώρο. Επίσης στο πλαίσιο του ινστιτούτου, αναπτύσσεται δίκτυο παρακολούθησης τσουνάμι.
Αθηνά Παπαδαμάκη

Η Αθηνά Παπαδαμάκη, γεννημένη στις 18 Φεβρουαρίου 1969, είναι πρώην Ελληνίδα διεθνής πρωταθλήτρια της καλαθοσφαίρισης. Ήταν αθλήτρια για πολλά χρόνια του Τυφώνα Αθήνας κι αγωνιζόταν στην θέση της Ελ..

Με την εθνική ομάδα έχει 3 συμμετοχές στην εθνική γυναικών και 4 πόντους, 3 συμμετοχές με την εθνική νεανίδων και 15 πόντους, και 2 συμμετοχές στην εθνική κορασίδων χωρίς πόντους.
Μίιντ Σουέ

Ο Μίιντ Σουέ (βιρμανικά: မြင့်ဆွေ, γεννηθείς στις 24 Ιουνίου του 1951) είναι Βιρμανός πολιτικός και υπηρεσιακός πρόεδρος της Μιανμάρ από την 1η Φεβρουαρίου 2021. Ήταν επίσης Πρώτος Αντιπρόεδρος της Δημοκρατίας, της Ένωσης της Μιανμάρ (πρώην Βιρμανία). Υπηρέτησε ως επικεφαλής υπουργός της Περιφέρειας Γιανγκόν από 30 Μαρτίου 2011 έως τις 30 Μαρτίου 2016. Στις 30 Μαρτίου του 2016 ορκίστηκε ως ο Αντιπρόεδρος της Μιανμάρ. Ανήκει στην εθνοτική ομάδα Μον και είναι πρώην αξιωματικός του στρατού. Έγινε υπηρεσιακός πρόεδρος έπειτα από στρατιωτικό πραξικόπημα τον Φεβρουάριο του 2021.
Κυβερνείο Μόσχας

Το Κυβερνείο Μόσχας (ρωσικά: Московская губерния) ήταν διοικητική διαίρεση (γκουμπέρνια) του Βασιλείου της Ρωσίας, της Ρωσικής Αυτοκρατορίας και της Ρωσικής Σοβιετικής Ομοσπονδιακής Σοσιαλιστικής Δημοκρατίας, το διάστημα μεταξύ 1708–1929.
Ηγεμονία της Μολδαβίας

thumb|250px|Η Μολδαβία (με πορτοκαλί χρώμα) προς το τέλος του 16ου αιώνα
Η Ηγεμονία της Μολδαβίας (Ρουμανικά: Ţara Moldovei, Moldova) ήταν μία ανεξάρτητη Ηγεμονία και μία ιστορική περιοχή στην Ανατολική Ευρώπη. Βρίσκεται βορειοανατολικά της Βλαχίας μεταξύ των ανατολικών Καρπαθίων και του ποταμού Δνείστερου. Ένα αρχικά ανεξάρτητο και αργότερα αυτόνομο κράτος, υπήρξε από τον 14ο αιώνα έως το 1859, όταν ενώθηκε με τη Βλαχία (Ţara Românească) ως θεμέλιο του σύγχρονου ρουμανικού κράτους. Σε διάφορες εποχές, η Μολδαβία συμπεριέλαβε και τις περιοχές της Βεσσαραβίας και της Βουκοβίνα.

Το δυτικό μισό της Μολδαβίας σήμερα είναι μέρος της Ρουμανίας, η ανατολική πλευρά ανήκει στη Δημοκρατία της Μολδαβίας, και τα βόρεια και νοτιοανατολικά μέρη είναι εδάφη της Ουκρανίας.
Μπάμπι 2

Ο Μπάμπι 2, επίσης γνωστό και ως Μπάμπι 2: Ο Πρίγκιπας του δάσους, (πρωτότυπος τίτλος: Bambi II) είναι Αμερικανική δραματική ταινία κινουμένων σχεδίων παραγωγής 2006 σε σκηνοθεσία του Μπράιαν Πιμένταλ και παραγωγή των DisneyToon Studios της Αυστραλίας. Κυκλοφόρησε αρχικά στις κινηματογραφικές αίθουσες στην Αργεντινή στις 26 Ιανουαρίου 2006, πριν κυκλοφορήσει απευθείας σε βίντεο στις Ηνωμένες Πολιτείες στις 7 Φεβρουαρίου 2006. Κρατάει το παγκόσμια ρεκόρ για το μεγαλύτερο χρονικό διάστημα που μεσολάβησε ανάμεσα στην κυκλοφορία δύο διαδοχικών ταινιών της ίδιας σειράς, αφού η συνέχεια κυκλοφόρησε 64 χρόνια μετά την αρχική ταινία (1942).

Η ταινία διαδραματίζεται χρονικά στο μέσο της πρώτης ταινίας "Μπάμπι", με τον Μεγάλο Πρίγκιπα του Δάσους να αγωνίζεται να μεγαλώσει τον ορφανό Μπάμπι μετά το θάνατο της μητέρας του. Είχε αρχικά ονομαστεί "Ο Μπάμπι και ο Μεγάλος Πρίγκιπας", στη συνέχεια μετονομάστηκε σε "Ο Μπάμπι και ο Μεγάλος Πρίγκιπας του Δάσους" και αργότερα σε "Μπάμπι 2".
Προεδρική Διοίκηση της Ρωσίας

Η Προεδρική Διοίκηση της Ρωσίας (γνωστή επίσης ως Επιτελείο του Προέδρου της Ρωσίας ή Εκτελεστικό Γραφείο του Προέδρου) είναι το εκτελεστικό γραφείο του προέδρου της Ρωσίας που δημιουργήθηκε με διάταγμα του Μπόρις Γέλτσιν στις 19 Ιουλίου 1991 ως θεσμικό όργανο υποστηρικτικό στη δραστηριότητα του προέδρου (τότε του Γέλτσιν) και του αντιπρόεδρου (τότε Αλεξάντρ Ρουτσκόι, της Ρωσικής Σοβιετικής Ομοσπονδιακής Σοσιαλιστικής Δημοκρατίας (σήμερα "Ρωσικής Ομοσπονδίας").

Ο διευθυντής της προεδρικής διοίκησης, οι αναπληρωτές του, οι επικεφαλής των κύριων διευθύνσεων και υπηρεσιών και οι αναπληρωτές τους διορίζονται από τον Πρόεδρο της Ρωσίας και δεν χρειάζεται να εγκριθούν από οποιοδήποτε άλλο κυβερνητικό όργανο. Το υπόλοιπο προσωπικό διορίζεται από τον διευθυντή της προεδρικής διοίκησης.

Η Προεδρική Διοίκηση της Ρωσίας βρίσκεται στη Μόσχα, όπου κατέχει γραφεία σε διάφορα κτίρια του Κιτάι-γκορόντ και στο εσωτερικό του Κρεμλίνου.
Λουίζα της Σουηδίας

Η Λουίζα της Σουηδίας ("Lovisa av Sverige", 31 Οκτωβρίου 1851 - 20 Μαρτίου 1926) ήταν το μοναδικό παιδί του βασιλιά Καρόλου ΙΕ΄ της Σουηδίας, σύζυγος του βασιλιά Φρειδερίκου Η΄ της Δανίας και μητέρα του βασιλιά Χριστιανού Ι΄ της Δανίας.

Η "Γη Βασίλισσας Λουίζας" στη Βορειο-ανατολική Γροιλανδία ονομάστηκε προς τιμήν της.
Ζέλικα Τσβιγιάνοβιτς

Η Ζέλικα Τσβιγιάνοβιτς (σερβικά: "Жељка Цвијановић", γένος: Γκράμποβατς, 2 Αυγούστου 1967) είναι Σέρβα πολιτικός, πρόεδρος από τις 19 Νοεμβρίου 2018 και πρωθυπουργός της Σερβικής Δημοκρατίας της Βοσνίας, του κόμματος СНСД (Συμμαχία της Σοσιολδημοκρατικής Ανεξαρτησίας) από το 2013 ως το 2018. Στην προηγούμενη κυβέρνηση ήταν υπουργός Οικονομικών Σχέσεων και Τοπικής Συνεργασίας. Πριν γίνει πολιτικός, η Τσβιγιάνοβιτς ήταν καθηγήτρια της αγγλικής γλώσσας. Σπούδασε φιλοσοφία στο Σαράγιεβο και στην Μπάνια Λούκα, καθώς και νομικά. Είναι καθηγήτρια της αγγλικής γλώσσας και λογοτεχνίας ενώ κατέχει και Μάστερ στη διπλωματία και στο δίκαιο, το οποίο έλαβε από τη Νομική Σχολή της Μπάνια Λούκα, για το διεθνές και νομικό στάτους της Ευρωπαϊκής Ένωσης.

Ξεκίνησε να εργάζεται ως καθηγήτρια αγγλικής γλώσσας και βοηθός στην ειρηνευτική δύναμη της Γεωργίας, μία άοπλη αποστολή της Ευρωπαϊκής Ένωσης. Τότε έγινε σύμβουλος ευρωπαϊκών και διεθνών σχέσεων και συνεργασιών προς άλλους οργανισμούς της κυβέρνησης του Μίλοραντ Ντόντικ, ως αρχηγός των εξωτερικών σχέσεων του πρωθυπουργού, ενώ διαχειρίστηκε και τη μονάδα συντονισμού για τις ευρωπαϊκές υποθέσεις. Μεταξύ του 2010 και του 2014, υπήρξε ειδικό-εξωτερικό μέλος της Επιτροπής για τις Ευρωπαϊκή Σχέσεις και τη Συνεργασία της Σερβικής Δημοκρατίας της Βοσνίας. Στις 29 Δεκεμβρίου του 2010, έγινε υπουργός Οικονομικών Σχέσεων και Συνεργασίας, από τον τότε πρωθυπουργό Αλεξάνταρ Γιόμπιτς. 

Στις 12 Μαρτίου του 2013, έγινε η πρώτη γυναίκα πρωθυπουργός της Σερβικής Δημοκρατίας της Βοσνίας, θέση που πήρε από τον Μίλοραντ Ντόντικ. Στις γενικές εκλογές του 2014 στη Βοσνία, η Τσβιγιάνοβιτς υπήρξε υποψήφια με το κόμμα СНСД , για την Προεδρία της Βοσνίας και Ερζεγοβίνης (μέλη από Σερβία). Τη θέση την έχασε από τον Μλάντεν Ίβανιτς και λίγο αργότερα ανέλαβε ξανά την πρωθυπουργία της Σερβικής Δημοκρατίας της Βοσνίας, στην 15η κυβέρνηση. Είναι, επίσης, μέλος της εκτελεστικής επιτροπής και του κυρίου συμβουλίου του κόμματός της. Η Τσβιγιάνοβιτς είναι παντρεμένη κι έχει και δύο παιδιά.
Καμπ Σεζάρ

Το Καμπ Σεζάρ (αραβικά: كامب شيزار) είναι συνοικία της Αλεξάνδρειας στην Αίγυπτο. Σε αυτήν βρίσκεται ένα αρχαίο νεκροταφείο από την εποχή των Πτολεμαίων το οποίο χρονολογείται στον 3ο αιώνα π.Χ. Η συνοικία ονομάστηκε έτσι από τη λανθασμένη πεποίθηση πως στην περιοχή στρατοπέδευσε ο Ιούλιος Καίσαρας όταν βρισκόταν στην Αλεξάνδρεια, κατά την τελευταία πτολεμαϊκή περίοδο. Ήταν παραδοσιακά μεγάλο κέντρο του Ελληνισμού στην Αλεξάνδρεια, όπου ζούσαν πολλοί Έλληνες Αιγυπτιώτες.
Καρλότα της Δανίας

Η Πριγκίπισσα Καρλότα της Δανίας ("Princess Charlotte til Danmark", 30 Οκτωβρίου 1789 - 28 Μαρτίου 1864) ήταν η σύζυγος του πρίγκιπα Γουλιέλμου της Έσσης-Κάσσελ και η μητέρα της βασίλισσας Λουίζας της Δανίας.
Τάλορκ Γ΄ των Πίκτων

Ο Τάλορκ Γ΄ των Πίκτων (πέθανε το 653) βασιλιάς των Πίκτων (641 - 653) ήταν γιος του Φουαθ ή γιος του Οουίντ. Τα "Χρονικά των βασιλέων των Πίκτων" του παρέχουν διάρκεια εξουσίας 12 ετών μετά τον αδελφό του Μπρίντει Β΄ των Πίκτων, ένας τρίτος αδελφός ο Γκάρτναιτ Γ΄ των Πίκτων είχε γίνει βασιλιάς πριν τον Μπρίντει. Τα "Χρονικά του Ούλστερ" και τα "Χρονικά του Τίγκερναχ" καταγράφουν τον θάνατο του το 653, τον διαδέχθηκε ο Τάλοργκαν Α΄ των Πίκτων γιος του Έανφριθ της Βερνικίας.
Μπρίντει Β΄ των Πίκτων

Ο Μπρίντει Β΄ των Πίκτων (πέθανε το 641) βασιλιάς των Πίκτων (635 - 641) ήταν γιος του Φουαθ ή γιος του Οουίντ.
Τα "Χρονικά των βασιλέων των Πίκτων" του παρέχουν διάρκεια εξουσίας 5 ετών μετά τον αδελφό του Γκάρτναιτ Γ΄ των Πίκτων. Τα "Χρονικά του Ούλστερ" και τα "Χρονικά του Τίγκερναχ" καταγράφουν τον θάνατο του το 641, τον διαδέχθηκε ο άλλος αδελφός του Τάλορκ Γ΄ των Πίκτων.
Τάλοργκαν Α΄ των Πίκτων

Ο Τάλοργκαν Α΄ των Πίκτων (πέθανε το 657) βασιλιάς των Πίκτων (653 - 657) ήταν γιος του Έανφριθ της Βερνικίας που δραπέτευσε στους Πίκτες όταν δολοφονήθηκε ο πατέρας του Έθελφριθ της Βερνικίας (616). Ο Έανφριθ παντρεύτηκε μια πριγκίπισσα των Πίκτων και απέκτησε τον Τάλοργκαν.
Ο Τάλοργκαν ανέβηκε στον θρόνο των Πίκτων το 653, την επόμενη χρονιά νίκησε και σκότωσε τον Νουντσάντ μακ Κοναίνγκ βασιλιά της Νταλ Ριάτα στην "μάχη του Στρατ Εθαίρ". Η μάχη αυτή ήταν η αρχή για τις σκληρές επιδρομές του Τάλοργκαν που ακολούθησαν απέναντι στους γείτονες του για να εδραιώσει την κυριαρχία του. Ο Τάλοργκαν Α΄ ήταν ανιψιός του ισχυρού Οσουί της Νορθουμβρίας, ο Βέδας γράφει ότι ο Οσουί "υπέταξε τους Πίκτες και τους ανάγκασε να του δώσουν όρκο υποτέλειας", ο Τάλοργκαν ήταν υποτελής του Οσουί.
Αταρίν

Το [[Τζαμί Αταρίν]], από το οποίο έχει ονομαστεί η συνοικία.
Η [[Οικία - Μουσείο Καβάφη]], στην συνοικία του Αταρίν
Η Αταρίν (αραβικά: العطارين‎) είναι συνοικία της Αλεξάνδρειας στην Αίγυπτο. Οφείλει το όνομά της στο ομώνυμο τζαμί, το οποίο χτίστηκε αρχικά το 370 ως εκκλησία η οποία ήταν αφιερωμένη στον Άγιο Αθανάσιο και μετατράπηκε σε τζαμί στην αρχή της αραβικής κατάκτησης. Πίσω από το τζαμί ξεκινά το Σουκ ελ Αταρίν, η αγορά δηλαδή των αρωμάτων εκ του αραβικού "άτρ" (άρωμα). Εκεί στα τέλη του 19ου αι. πωλούνταν σχετικά προϊόντα από τη Συρία και το Λίβανο. 

Η συνοικία ήταν παραδοσιακά πολύ κακόφημη, στην οποία ήταν συγκεντρωμένοι οι περισσότεροι οίκοι ανοχής της πόλης. Εκεί ζούσαν πολλοί Έλληνες Αιγυπτιώτες, μεταξύ των οποίων και ο διάσημος ποιητής Κωνσταντίνος Καβάφης. Μετά την αποχώρηση των Ελλήνων και των Ευρωπαίων η περιοχή σταδιακά μεταμορφώθηκε σε μία γραφική συνοικία με πολλά παλαιοπωλεία, τα οποία είναι γεμάτα με αντικείμενα που άφησαν οι Έλληνες Αιγυπτιώτες όταν εκτοπίστηκαν από τον Νάσερ. Η Οικία Καβάφη, η οποία βρίσκεται στο Αταρίν, έχει πλέον μετατραπεί σε μουσείο και είναι ανοιχτή για το κοινό. Στο Αταρίν εδρεύει επίσης το Πατριαρχείο Αλεξανδρείας.
Δωροθέα της Σαξονίας-Λάουενμπουργκ

Η Δωροθέα της Σαξονίας-Λάουενμπουργκ (γερμ. "Dorothea von Sachsen-Lauenburg", 9 Ιουλίου 1511 - 7 Οκτωβρίου 1571) ήταν η σύζυγος του βασιλιά Χριστιανού Γ΄ της Δανίας.
Πρόβλημα Βοεικόν

Τo Πρόβλημα Βοεικόν, είναι μαθηματική άσκηση και για αιώνες άλυτο πρόβλημα που αποδίδεται στον Αρχιμήδη. Είναι εμπνευσμένο από την Οδύσεια και αναφέρεται στην θανάτωση των βοών του Ηλίου από τους συντρόφους του Οδυσέα.
Νεβένκα Πέτριτς

Η Νεβένκα Πέτριτς (σερβικά: "Nevenka Petrić", 11 Μαρτίου 1927 - 27 Δεκεμβρίου 2015) ήταν Σέρβα συγγραφέας, ποιητής, εκπαιδευτικός και ειδική στα οικογενειακά θέματα και στους ρόλους των φύλων. Γεννήθηκε στο Μασλοβάρ και σε ηλικία 14 ετών εντάχθηκε στον αγώνα των Παρτιζάνων. Γρήγορα έγινε ηγέτιδα σε νεαρά στρατεύματα. Συμμετείχε με σθένος στον αντιφασιστικό αγώνα μέσω οργανώσεων. Στο Πρώτο Συνέδριο της Κομμουνιστικής Νεολαίας Γιουγκοσλαβίας εκλέχτηκε πρόεδρος της Αντιφαιστικής Νεανικής Γιουγκοσλαβικής Συμμαχίας. Εκείνη την περίοδο ουσιαστικά ξεκινά και η σοβαρή πολιτική της ενασχόληση. Και μετά την απελευθέρωση του 1945, συνέχει να ασχολείται με αντιφασιστικές οργανώσεις σε τοπικό πιο πολύ επίπεδο. 

Το 1961, εκλέχτηκε μέλος του συμβουλίου της γυναικείας αντιπροσωπίας από όλη τη Γιουγκοσλαβία, εκεί χρημάτισε ως γραμματέας. Στη θέση αυτή παρέμεινε για 8 έτη. Παράλληλα ασχολούνταν και με την παιδεία. Το 1967, εκλέχτηκε αντιπρόεδρος του Συμβουλίου του Οικογενειακού Προγραμματισμού Γιουγκοσλαβίας, ενώ τον επόμενο χρόνο έγινε και πρόεδρος αυτού. Στο πόστο αυτό παρέμεινε για 8 χρόνια. Σε πολλές περιπτώσεις, σχετικά με αυτά τα ζητήματα, υπήρξε αντιπρόσωπος της Γιουγκοσλαβίας σε διάφορα διεθνή μίτινγκ. Υπήρξε επίσης μέλος του International Planned Parenthood Federation, ως αντιπρόσωπος της Ευρώπης. Ήταν επίσης η διευθύντρια του Ανθρωπισμός και οι Σχέσεις μεταξύ Φυλών και Γονικής Υπευθυνότητας, η εν λόγω σειρά μαθημάτων, κράτησε από το 1982 έως και το 1992, στο Πανεπιστήμιο του Σαράγιεβο.

Η Πέτριτς, υπήρξε μέλος και της Ένωσης Συγγραφέων της Σερβίας καθώς και αντιπρόεδρος της Ένωσης Συγγραφέων της Γιουγκοσλαβίας. Η Πέτριτς κυκλοφόρησε 13 βιβλία, στα οποία υπάρχει και μία τριλογία. Το 1997, κυκλοφόρησε και μία βιβλιογραφία της για τα 50 χρόνια που έκλεισε στις εκδόσεις. Η έκδοση αυτή περιείχε πολυάριθμα έργα της. Η πτυχιακή της εργασία συνέβαλε τα μέγιστα στην οργάνωση του ανθρωπισμού στη Γιουγκοσλαβία, η οποία μάλιστα κυκλοφόρησε κι αυτή. Επίσης, έχει κυκλοφορήσει και τρία βιβλία στην αγγλική γλώσσα. Στη συγγραφική της καριέρα υπάρχουν και τέσσερις ποιητικές συλλογές, οι οποίες κυκλοφόρησαν όλες τη δεκαετία του 1990.
Βουλγαρική Ραδιοφωνία

Η Βουλγαρική Ραδιοφωνία (βουλγαρικά: Радио България, БНР, αγγλικά: "Radio Bulgaria", BNR) είναι ο επίσημος διεθνής ραδιοφωνικός σταθμός της Βουλγαρίας.
Open Your Heart

Open Your Heart ονομάζεται το τραγούδι της Αμερικανίδας τραγουδίστριας Μαντόνα από το τρίτο στούντιο άλμπουμ της, "True Blue" (1986)"." Κυκλοφόρησε ως το τέταρτο σινγκλ του άλμπουμ στις 19 Νοεμβρίου 1986 από την Sire Records. Από τότε έχει εμφανιστεί σε compilation άλμπουμ όπως τα "The Immaculate Collection" (1990) και "Celebration" (2009). Αρχικά, ήταν ένα ροκ εντ ρολ τραγούδι με τίτλο "Follow Your Heart", γραμμένο για την τραγουδίστρια Σίντι Λόπερ από τους τραγουδοποιούς Gardner Cole and Peter Rafelson. Ψάχνοντας να προσθέσει νέα τραγούδια στο "True Blue", η Μαντόνα το δέχτηκε. Ξαναέγραψε το τραγούδι και μαζί με τον Πάτρικ Λέοναρντ άλλαξαν τη σύνθεση του για να ταιριάζει στην ντανς ποπ επιρροή του υπόλοιπου άλμπουμ, αλλά και γενική αισθητική του. Είναι ένα τραγούδι αγάπης, γεμάτο υπαινικτικούς στίχους όπου η Μαντόνα εκφράζει τη σεξουαλική της επιθυμία.

Το τραγούδι ήταν καλοδεχούμενο από κριτικούς, οι οποίοι το επαίνεσαν για την απλότητα του. Ήταν επίσης αρκετά επιτυχημένο, φτάνοντας το τοπ 10 σε τσαρτς στο Βέλγιο, τον Καναδά, την Ιρλανδία, την Ιταλία, την Ολλανδία και το Ηνωμένο Βασίλειο, ενώ κατέκτησε την κορυφή στα Billboard Hot 100 τσαρτς των Ηνωμένων Πολιτειών, καθιστώντας την πέμπτη νούμερο ένα επιτυχία της εκεί. Το μουσικό βίντεο διαθέτει μια πλοκή εντελώς διαφορετική από αυτή του τραγουδιού. Σε αυτήν, η Μαντόνα παίζει μια εξωτική χορεύτρια σε ένα peep-show κλαμπ που γίνεται φίλη με ένα μικρό αγόρι και στη συνέχεια διαφεύγει. Ήταν κριτικά αποδεκτό για την υπομόνευση του ανδρικού βλέμματος, αλλά το σημείο που το παιδί εισέρχεται σε τέτοιο κλαμπ επικρίθηκε. Το βίντεο αποτελεί φόρο τιμής στις ηθοποιούς Λάιζα Μινέλι και Μαρλέν Ντίτριχ.

Έχει εκτελεστεί σε τρεις παγκόσμιες περιοδείες της, στην Who's That Girl Tour (1987), στην Blond Ambitiond Tour (1990), όπου η Μαντόνα φόραγε το διαβόητο κωνικό σουτιέν κατά τη διάρκεια του τραγουδιού, και στην The MDNA Tour (2012). Έχει επίσης επανεκτελεστεί από αρκετούς καλλιτέχνες, και έχει χρησιμοποιηθεί στην ταινία της Μπρίτνεϊ Σπίαρς, "Crossroads."
Οίκος των Οθωνιδών

Ο Οίκος των Οθωνιδών ή Σαξονική δυναστεία ή δυναστεία των Λιουντολφιδών (απογόνων του Λιούντολφ), ήταν ένας ηγεμονικός Οίκος, που μέλη του ήταν δούκες της Σαξονίας. Μετά τον εκφυλισμό του Φραγκικού κράτους (της Αγίας Ρωμαϊκής Αυτοκρατορίας) του Καρλομάγνου, ήταν η πρώτη δυναστεία της Ανατολικής Φραγκίας (της Αγίας Ρωμαϊκής Αυτοκρατορίας του Γερμανικού Έθνους, Α.Ρ.Α.Γ.Ε.), δηλ. της Γερμανίας. Έδωσε τέσσερις βασιλείς: τον Όθωνα Α΄, τον γιο αυτού Όθωνα Β΄, τον γιο αυτού Όθωνα Γ΄ και τον 2ο εξάδελφο αυτού Ερρίκο Β΄, που κυβέρνησαν τη Γερμανία από το 919 ως το 1024.
Τσεμανόβιτσι

Το Τσεμανόβιτσι (σερβικά κυριλλικά: ) είναι χωριό της Βοσνίας και Ερζεγοβίνης. Ευρίσκεται εντός του εδάφους της Πόλεως του Ίστοτσνο Σαράγιεβο και του Δήμου του Πάλε, εντός της Σερβικής Δημοκρατίας της Βοσνίας. Σύμφωνα με τα αποτελέσματα της βοσνιακής απογραφής του 2013, αριθμούσε 210 κατοίκους.
Ζόρδι Άλμπα

Ο Ζόρδι Άλμπα ("Jordi Alba", 21 Μαρτίου 1989) είναι Ισπανός ποδοσφαιριστής που αγωνίζεται στην Μπαρτσελόνα και στην Εθνική Ισπανίας στη θέση του αμυντικού.
Αλεξανδρινή του Μεκλεμβούργου-Σβερίν

Η Αλεξανδρινή του Μεκλεμβούργου-Σβερίν ("Alexandrine von Mecklenburg-Schwerin", 24 Δεκεμβρίου 1879 - 28 Δεκεμβρίου 1952) ήταν η σύζυγος του βασιλιά Χριστιανού Ι΄ της Δανίας.
Λόιτεν b

Ο Λόιτεν b (Luyten b ή πιο γνωστός ως GJ 273b) είναι επιβεβαιωμένος εξωπλανήτης, πιθανά βραχώδης, σε τροχιά μέσα στην κατοικήσιμη ζώνη του κοντινού ερυθρού  νάνου αστέρα του Λόιτεν. Είναι ένας από τους πλέον όμοιους πλανήτες με τη Γη που έχει βρεθεί ποτέ και είναι ο τρίτος πιο κοντινός δυνητικά κατοικήσιμος γνωστός  εξωπλανήτης, σε απόσταση 12,2 έτη φωτός. Μόνο ο Εγγύτατος του Κενταύρου β και  ο Ρος 128 β είναι πιο κοντά. Ανακαλύφτηκε παράλληλα με τον GJ 273c τον Ιούνιο του 2017. Ο Λόιτεν b είναι ένα μία υπεργαία με περίπου τρεις φορές τη μάζα της Γης και λαμβάνει μόνο 6% περισσότερο φως από ότι λαμβάνει η Γη, καθιστώντας τον έναν από τους καλύτερους υποψηφίους για κατοικησιμότητα. Τον Οκτώβριο του 2017, η μη κερδοσκοπική οργάνωση ΜΕΤI ("Messaging Extraterrestrial Intelligence") έστειλε ένα μήνυμα που περιέχει δεκάδες σύντομες μουσικές συνθέσεις και ένα επιστημονικό φροντιστήριο προς τον πλανήτη με την ελπίδα να βοηθήσει στην επαφή με οποιονδήποτε πιθανό εξωγήινο πολιτισμό.
Λίμνη Πλατελιάι

Η Λίμνη Πλατελιάι (Σαμογιτιανή διάλεκτος: "Plateliu ežers") είναι η μεγαλύτερη λίμνη της Σαμογιτίας και η 9η μεγαλύτερη στη Λιθουανία. Είναι το κεντρικό αξιοθέατο στο Εθνικό Πάρκο Ζεμαϊτίγια. Καλύπτει περίπου 12 τ.χλμ. και φτάνει έως τα 47 μέτρα σε βάθος. Έχει επτά νησιά, ένα από τα οποία στεγάζει ένα κάστρο και τώρα ονομάζεται Νήσος Κάστρου. Οι αρχαιολόγοι βρήκαν υπολείμματα δύο κάστρων και πιστεύουν ότι μπορεί να είναι το κάστρο της βασίλισσας Μπόνα. Η λίμνη διαθέτει κλαμπ για καταδύσεις και γιοτ. Η πόλη Πλατελιάι βρίσκεται στη δυτική όχθη της λίμνης.

Η Λίμνη Πλατελιάι είναι γνωστή για πολλές εκδηλώσεις. Φιλοξενεί το φεστιβάλ ροκ μουσικής Roko naktys (Ελληνικά: Νύχτες της Ροκ) από το 2002. Ωστόσο, φαίνεται ότι το φεστιβάλ θα πρέπει να μετεγκατασταθεί καθώς η μικρή πόλη δεν μπορεί να φιλοξενήσει περισσότερους από 4.000 ανθρώπους παρευρισκόμενους στη εκδήλωση. Για 25 χρόνια οι κολυμβητές αγωνίζονται σε μαραθώνιο στη λίμνη. Το 2006, σημειώθηκε ρεκόρ συμμετοχής: 21 άτομα κολύμπησαν απόσταση 3,5 χλμ., ενώ 154 κολύμπησαν 1,8 χιλιόμετρα.

Η λίμνη είναι μια από τις πιο ενδιαφέρουσες για την υποβρύχια αρχαιολογία. Οι επιστήμονες πιστεύουν ότι η στάθμη των υδάτων ήταν πολύ μικρότερη πριν από χρόνια και ορισμένα νησιά έχουν βυθιστεί σήμερα. Για παράδειγμα, το 2002 δύτες βρήκαν μια μεγάλη πέτρα με ανθρωπογενείς σημάνσεις, που μοιάζουν με το γράμμα L. Η πέτρα περιβάλλεται από μικρότερες πέτρες και υποτίθεται ότι είναι ένα ιερό μέρος για τους παγανιστές. Το 2002, στο βυθό της λίμνης, αρχαιολόγοι βρήκαν τρεις βάρκες μήκους περίπου 5,5 μέτρων, που χρονολογούνται από την βασίλεια του Βιτάουτας του Μέγα.

Το Μουσείο Ψυχρού Πολέμου ιδρύθηκε στη βάση πυραύλων Πλοκστινέ, που βρίσκεται στο δάσος κοντά στη λίμνη.
Γιοχάνες Άαβικ

Ο Γιοχάνες Άαβικ (εσθ: "Johannes Aavik", 1880 - 1973) ήταν διακεκριμένος Εσθονός γλωσσολόγος και μεταφραστής. Αναγνωρίζεται, από κοινού με τον Γιοχάνες Βόλντεμαρ Βέσκι, ως ένας από τους κύριους διαμορφωτές της σύγχρονης εσθονικής γλώσσας.
Ντρεστ Ε΄ των Πίκτων

Ο Ντρεστ Ε΄ των Πίκτων, βασιλιάς των Πίκτων (549 - 550) ήταν γιος του Μουναίτ. Τα "Χρονικά των βασιλέων των Πίκτων" του δίνουν βασιλεία ενός έτους την περίοδο ανάμεσα στους Τάλορκ Β΄ των Πίκτων και Γκάλαμ Κεννάλαθ και πέθανε το 580.
Ανθή Παπαηλία

Η Ανθή Παπαηλία (Βέροια, 30 Απριλίου 1970), είναι Ελληνίδα πρώην διεθνής αθλήτρια της καλαθοσφαίρισης. Με ύψος 1.81 αγωνιζόταν στην θέση της Πόιντ γκαρντ και Σούτινγκ γκαρντ. Αποτελεί μια από τις σημαντικότερες μορφές στην ιστορία της ελληνικής καλαθοσφαίρισης στην Ελλάδα, καθώς υπήρξε μια από τις σπουδαιότερες αθλήτριες της εποχής της που έκαναν γνωστό το γυναικείο μπάσκετ στη χώρα. Συνολικά σε μια καριέρα που διήρκησε εικοσιένα χρόνια κατέκτησε επτά Πρωταθλήματα και δυο Κύπελλα Ελλάδας.
Καίλτραμ

Ο Καίλτραμ, βασιλιάς των Πίκτων (537 - 538) ήταν τρίτος γιος του Γκιρόμ. Ο "κατάλογος βασιλέων του Χρονικού των Πίκτων" του δίνει περίοδο βασιλείας από ένα μέχρι έξι έτη ανάμεσα στον αδελφό του Γκάρτναιτ Α΄ των Πίκτων και στον Τάλορκ Β΄ των Πίκτων γιο του Μουίρτσολαχ. Καμιά από τις δυο εκδόσεις δεν παρουσιάζει το κανονικό του όνομα που εμφανίζεται με πολλές παραλλαγές με πιο διαδεδομένα τα "Καίλτρανι" και "Καιλτέν". Ο προηγούμενος βασιλιάς Ντρεστ Δ΄ των Πίκτων που καταγράφεται σαν γιος του Γκιρόμ δεν φαίνεται να είναι αδελφός του Καίλτραμ και του Γκάρτναιτ Α΄.
Πρόεδρος της Λευκορωσίας

Ο Πρόεδρος της Δημοκρατίας της Λευκορωσίας ("Прэзідэнт Рэспублікі Беларусь", "Президент Республики Беларусь") είναι ο αρχηγός του κράτους της Λευκορωσίας. Το αξίωμα δημιουργήθηκε το 1994 με την ψήφιση του Συντάγματος της Λευκορωσίας από το Ανώτατο Σοβιέτ. Αυτό, αντικατέστησε το αξίωμα του Προέδρου του Ανώτατου Σοβιέτ, ως αρχηγού του κράτους. Τα καθήκοντα του Προέδρου, συμπεριλαμβανομένης της εκτέλεσης εξωτερικής και εσωτερικής πολιτικής, αφορούν στην υπεράσπιση των δικαιωμάτων και τη γενική ευημερία των πολιτών και κατοίκων της χώρας, καθώς και την τήρηση του Συντάγματος. Ο Πρόεδρος είναι υποχρεωμένος από το Σύνταγμα να υπηρετεί ως ηγέτης στις κοινωνικές υποθέσεις της χώρας και να ενεργεί ως κύριος εκπρόσωπός της στο εξωτερικό. Τα καθήκοντα, οι ευθύνες και άλλες μεταβατικές ρήτρες που ασχολούνται με την Προεδρία παρατίθενται στο κεφάλαιο τρία, από το άρθρο 79 έως 89 του Συντάγματος.

Ο θητεία του Προέδρου είναι πενταετής και με την αναθεώρηση του συντάγματος, το 1996, μπορεί να εκλεγεί άπειρες φορές. Στην Λευκορωσία έχουν πραγματοποιηθεί προεδρικές εκλογές το 1994, το 2001, το 2006, το 2010 και στις 11 Οκτωβρίου 2015.
Ο Αλεξάντερ Λουκασένκο είναι το μόνο πρόσωπο που έχει υπηρετήσει ως Πρόεδρος της Λευκορωσίας μετά τις εκλογές το 1994. Το προεδρικό γραφείο στεγάζεται στο Παλάτι της Δημοκρατίας και η προεδρική κατοικία στο Παλάτι της Ανεξαρτησίας στο Μινσκ.
Γκάρτναιτ Α΄ των Πίκτων

Ο Γκάρτναιτ Α΄ των Πίκτων, βασιλιάς των Πίκτων (531 - 537) ήταν γιος του Γκιρόμ.
Οι "βασιλικοί κατάλογοι των Χρονικών των Πίκτων" του δίνουν περίοδο βασιλείας έξι ή επτά ετών ανάμεσα στους βασιλείς Ντρεστ Δ΄ των Πίκτων και Καίλτραμ.
Ο Καίλτραμ ήταν αδελφός του Γκάρτναιτ Α΄, τρεις γιοι του Γκιρόμ καταγράφονται σαν βασιλείς αλλά ο Ντρεστ Δ΄ των Πίκτων φαίνεται ότι ήταν γιος κάποιου άλλου Γκιρόμ.
Φάουστο Τσερτσινιάνι

Ο Φάουστο Τσερτσινιάνι (ιταλικά: "Fausto Cercignani", γεννηθείς 21 Μαρτίου, 1941) είναι Ιταλός ακαδημαϊκός, δοκιμιογράφος και ποιητής.
Καμπότζοι

Οι Καμπότζοι ή Καμποτζιανοί (αγγλικά: Kambojas) ήταν μια φυλή στην Ινδία της Εποχής του Σιδήρου, που αναφέρεται συχνά στη σανσκριτική και παλική (γλώσσα Πάλι) λογοτεχνία. Η φυλή συνασπίστηκε και αποτέλεσε ένα από τα δεκαέξι "Μαχατζαναπάντας" (μεγάλα βασίλεια) της αρχαίας Ινδίας.
Χαλκειός Χίου

Το Χαλκειός Χίου (επίσημη ονομασία "το Χαλκειόν") είναι χωριό που βρίσκεται σε οδική απόσταση 7 χιλιομέτρων νοτιοδυτικά της πόλης της Χίου. Μετά το Πρόγραμμα Καλλικράτης το Χαλκειός αποτελεί την έδρα της Δημοτικής Ενότητας Καμποχώρων του Δήμου Χίου και έχει μόνιμο πληθυσμό περίπου 900 κατοίκων (απογραφή 2011). Είναι κτισμένο σε μεσοσταθμικό υψόμετρο 60 μέτρα πάνω από την επιφάνεια της θάλασσας.
Βιβή Διαβολεμένου

Η Βιβή Διαβολεμένου, γεννημένη στις 30 Ιανουαρίου 1970 στην Θεσσαλονίκη, είναι πρώην διεθνής πρωταθλήτρια της καλαθοσφαίρισης κι σήμερα προπονήτρια.

Ξεκίνησε από την ΜΕΝΤ, το 1995 πήγε στον Απόλλων Καλαμαριάς όπου μαζί του κατέκτησε το κύπελλο Ελλάδος το 1997. Στο τέλος της χρονιάς αποχώρησε από τον Απόλλωνα και πήγε στον Απόλλων Πτολεμαΐδας. Το 2001 πήγε στον Πανσερραϊκό

Με την εθνική ομάδα έχει 68 συμμετοχές και 305 πόντους με την Εθνική γυναικών, 5 συμμετοχές και 38 πόντους με την Εθνική κορασίδων και 14 συμμετοχές και 61 πόντους με την Εθνική νεανίδων. Με την εθνική κατέκτησε το χάλκικο στους Μεσογειακούς του 1991. Μετά το τέλος της καριέρας της έγινε προπονήτρια.
Λούις Λινγκ

Ο Λούις Λινγκ (9 Σεπτεμβρίου 1864 – 10 Νοεμβρίου 1887) ήταν Αμερικανός αναρχικός γεννημένος στη Γερμανία. Ήταν ένας από τους οχτώ αναρχικούς που καταδικάστηκαν μετά την βομβιστική επίθεση στην πλατεία Χειμάρκετ του Σικάγου στις 4 Μαΐου 1886 και ένας από τους πέντε που καταδικάστηκαν σε θάνατο. Ο Λινγκ αυτοκτόνησε στο κελί του με εκρηκτικό μηχανισμό μια ημέρα πριν την εκτέλεση του.
Πόλα-Μέι Γουίκς

Η Πόλα-Μέι Γουίκς (Paula-Mae Weekes, 23 Δεκεμβρίου 1958-) είναι η 6η και η σημερινή πρόεδρος του Τρινιντάντ και Τομπάγκο. Ανέλαβε τα καθήκοντά της στις 19 Μαρτίου του 2018 και έγινε η πρώτη γυναίκα που αναλαμβάνει το αξίωμα του Προέδρου και δεύτερη γυναίκα αρχηγός κράτους, μετά τη Βασίλισσα Ελισάβετ Β΄.
Μοχάμεντ Μπιν Σαλμάν

O Μοχάμεντ Μπιν Σαλμάν είναι ο Διάδοχος του θρόνου της Σαουδικής Αραβίας. Ορίστηκε διάδοχος από τον πατέρα του Βασιλιά Σαλμάν τον Ιούνιο του 2017.
Διοίκηση Κατεχόμενων Εχθρικών Εδαφών

Η Διοίκηση Κατεχόμενων Εχθρικών Εδαφών (αγγλικά: "Occupied Enemy Territory Administration", OETA) ήταν μια κοινή βρετανική και γαλλική στρατιωτική διοίκηση για τις επαρχίες της πρώην Οθωμανικής Αυτοκρατορίας μεταξύ 1918–20, που δημιουργήθηκαν μετά την εκστρατεία στο Σινά και την Παλαιστίνη κατά τον Πρώτο Παγκόσμιο Πόλεμο. Η διοίκηση τερματίστηκε μετά την αποστολή της Γαλλικής Εντολής για τη Συρία και το Λίβανο και της Βρετανικής Εντολής για την Παλαιστίνη στη Διάσκεψη του Σαν Ρέμο στις 19-26 Απριλίου 1920.
Εθνική Ακαδημία Επιστημών του Αζερμπαϊτζάν

μικρογραφία|237x237εσ|Το Ανάκτορο Ισμαϊλίγια, έδρα της Ακαδημίας.
Η Εθνική Ακαδημία Επιστημών του Αζερμπαϊτζάν (αζερικά: "Azərbaycan Milli Elmlər Akademiyası", συντομογραφία: "AMEA") με έδρα το Μπακού είναι ο κυριότερος κρατικός ερευνητικός οργανισμός του Αζερμπαϊτζάν στον τομέα των φυσικών και κοινωνικών επιστημών. Τωρινός πρόεδρος της Ακαδημίας είναι ο γεωλόγος Ακίφ Αλιζάντεχ. Η Ακαδημία στεγάζεται στο ιστορικό ανάκτορο Ισμαϊλίγια που βρίσκεται στο κέντρο του Μπακού.
Βιντούνας

Ο Βίλχελμ Στορόστ, καλλιτεχνικό όνομα Βίλιους Στορόστας-Βιντούνας (22 Μαρτίου 1868 – 20 Φεβρουαρίου 1953, λιθουανικά: Vydūnas), κυρίως γνωστός ως Βιντούνας, ήταν ένας Πρώσος-Λιθουανός δάσκαλος, ποιητής, ανθρωπιστής, φιλόσοφος και Λιθουανός συγγραφέας και φιλόσοφος, ηγέτης του Πρωσικού Λιθουανικού εθνικού κινήματος στην Μικρή Λιθουανία, και ένας από τους επικεφαλής του θεοσοφικού κινήματος στην Ανατολική Πρωσία.
Γκαμπρίνερ Ζέλε

Η Γκαμπρίνερ Ζέλε (γερμανικά: Gampriner Seele) είναι η μοναδική λίμνη στο Λίχτενσταϊν. Δημιουργήθηκε από πλημμύρα του ποταμού Ρήνου με τεράστια διάβρωση το 1927. Η λίμνη βρίσκεται 435 μέτρα πάνω από την επιφάνεια της θάλασσας στο χωριό Μπέντερν-Γκάμπριν.

Η Γκαμπρίνερ Ζέλε περιβάλλεται από ένα πυκνό φυλλοβόλο δάσος που αποτελείται από φυτά όπως καλάμια, θαμνοφράκτες και δέντρα. Το 1961 τέθηκε υπό καθεστώς προστασίας από την κυβέρνηση. Μετά την εξάλειψη των σκουπιδιών η ποιότητα του νερού σταθεροποιήθηκε στη βαθμίδα Β. Ένας αγωγός σε ένα κοντινό κανάλι της ενδοχώρας παρέχει στη λίμνη φρέσκο ​​νερό και επαρκές οξυγόνο.
Μπάγια

Η Μπάγια Μαχιεντίν ("Baya Mahieddine") ή Φατίμα Χαντάντ ("Fatima Haddad", γενν. Μπορτζ Ελ Κιφάν 1931, πέθανε το 1998) ήταν Αλγερινή καλλιτέχνις βερβερικής καταγωγής. Αν και δεν αυτοπροσδιορίστηκε ποτέ σε κάποιο συγκεκριμένο είδος τέχνης, οι κριτικοί ταξινόμησαν τα έργα της ως σουρεαλιστικά, πρωτόγονα, ναΐφ και σύγχρονα. Ασχολήθηκε κυρίως με την ζωγραφική, αν και έκανε και κεραμεική, όντας εντελώς αυτοδίδακτη.

Στην ηλικία των δεκαέξι ετών η Μπάγια έκανε την πρώτη της έκθεση, στο Παρίσι και τράβηξε την προσοχή διασήμων καλλιτεχνών όπως ο Πικάσο και ο Αντρέ Μπρετόν. Το έργο της παρουσιάστηκε σε διάφορες εκθέσεις στην Γαλλία και την Αλγερία και τυπώθηκε σε αλγερινά γραμματόσημα.